પડોશી બદલી શકાતા નથી. પડોશીને ત્યાં પળોજણ થાય ત્યારે પંચાત કર્યા સિવાય છૂટકો નહીં. રાજીવ ગાંધી જંગી બહુમતી સાથે વડાપ્રધાન બન્યા પછી બે પડોશી દેશોમાં સેનાને મોકલી હતી. તેમાંથી એક શ્રીલંકામાં લાંબો સમય ભારતીય સેનાને કામગીરી બજાવી અને ભારે નુકસાની પણ વેઠવી પડી. એવી જ રીતે 1988માં ભારતે માલદિવમાં સેના મોકલી હતી. જોકે તે વખતે બહુ ઝડપી કામગીરી સેનાએ કરી હતી. થોડા જ કલાકોમાં બળવાખોરોને ખદેડીને માલદિવની રાજધાની માલેને મુક્ત કરાવી હતી અને તે વખતના પ્રમુખ અબ્દુલ ગયુમને સલામત બહાર કાઢી લીધાં હતા.